text: Ins en las aies s'arment tuit apresente 
   Aiqui viras tant obre cobinente 
   D'osbers e d'elmes e d'altre vestimente.
   Lo reis los renge a la bone esciente;
   Ab un poncel d'une aiguete corente 
   Trais son cenbel sans gab que l'ai om sente. 
   Sos fils lai passe premers, caire riente,
   A tal ardit que ren non l'espavente,
   E sunt ab lui tuit menbrat mil e XXX;
   Ob Alerant penra ancui contente.
   E l'autre escale mane dus d'Aiguilente 
   El Landoneis el palaïn d'Artente;
   E sunt V mile ab elmes senes mente.
   E lo reis mane altre gent conessente 
   D'une conpaigne e forte e conbatente;
   Fore del bore cavaljet a parvente,
   En la ribere es d'una legue gente.
   Sai co es cause e Deus la lor consente; 
   Ensegne blance n'ert vermeille e sanglente,
   E plorera maire e sor e parente
   E de lor drus per altre ben volente.
   L'une conpaigne n'er irade e dolente,
   E l'altre rice, anorade e manente.
  